Борис Пастернак
След бурята

Превод от руски: Кирил Кадийски, —

chitanka.info

Все още с буря пълен е простора.

Пак всичко живо диша като в рай.

Свесла развесва люляк росноморав,

да всмуче жадно свежестта докрай.

Как всичко оживяло е. Водата

в улуците побира се едва,

но вече просветляват небесата —

зад черен облак грейва синева.

Ръката на художника — всесилна —

от всяко нещо смъква прах и кал.

Той нов живот сред своята багрилня

на днешно и на минало е дал.

И с бурята отива си навеки

от нашия живот полувекът.

Светът не е под негова опека,

на бъдното се дава вече път.

И не преврати, нито сътресения

разчистват път за утрешния ден,

а бури, щедрота и откровения

на нечий дух, за миг възпламенен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.